
			Til Lisa. Takk for alt du gjør for meg hver eneste uke. 
Jeg vet ærlig talt ikke hva jeg skulle ha gjort uten deg!







			Prolog

			GENÈVESJØEN, SEPTEMBER 1951

			Florian Lengachers sommerresidens

			Delphine strakte seg ut ved siden av bassenget. Silkemorgenkåpen gled ned fra skulderen hennes og blottla den for solen, og hun smilte da hun hørte Florians skritt nærme seg. Hun strakte ut hånden for å ta imot den drinken han hadde lovet henne, men i stedet for et glass kjente hun håndflaten hans mot sin. 

			Hun åpnet øynene, og da hun fikk se det alvorlige uttrykket hans, satte hun seg opp og snudde seg mot ham. Sjøen glitret nedenfor dem, ettermiddagssolen fikk vannet til å skimre. 

			«Du ser bekymret ut.» Hun strakte ut den andre hånden og la den mot det glattbarberte kinnet hans idet han satte seg ved siden av henne. Det mørke håret hans falt fremover da han bøyde seg mot henne. «Si meg – er det noe galt?»

			«Nei, det er ikke noe som er galt,» svarte han smilende og klemte hånden hennes. «Tvert imot. Jeg har noe å vise deg.»

			Delphine besvarte smilet og gikk med glede med på den den lille leken hans. De stjålne øyeblikkene de hadde sammen, ga henne så mye glede og fikk henne til å glemme all den hjertesorgen som hadde gått forut. Nå ventet hun tålmodig på at han skulle fortsette. 

			Nysgjerrigheten hennes ble skjerpet da hun oppdaget at han holdt et skrin i den andre hånden. «Hva er det du vil vise meg?» spurte hun. 

			«Denne,» sa Florian og slapp hånden hennes så han kunne ta lokket av skrinet. «Den har tilhørt den tidligere dronningen av Italia. Jeg har en følelse av at du kanskje kjenner til den?»

			«Den rosa safirtiaraen,» sa Delphine. Pusten satte seg fast i halsen da hun så opp på ham. Hun kunne knapt tro sine egne øyne. «Den kjenner jeg godt. Faktisk fikk jeg anledning til å beundre den da dronningen bar den til et bryllup jeg var til stede i etter krigen. Jeg tror ikke det finnes den kvinne i Italia som ikke ville gjenkjenne den.» Hun ristet på hodet og bøyde seg frem for å se nærmere på de praktfulle juvelene. Synet sendte henne rett tilbake til den tiden hun hadde tilbrakt i Italia, til de første årene av ekteskapet hennes, da hun ble invitert i strålende selskaper og beveget seg i de samme kretsene som den italienske adelen. «Hvordan kan det ha seg at den er havnet i ditt eie?»

			«Etter at kongefamilien forlot Italia, solgte de i all diskresjon noen unike smykker fra samlingen sin, og min personlige kurator sørget for at det ble jeg som fikk kjøpt dem. De fleste av de andre smykkene ble overlatt til Banca d’Italia i Roma, til oppbevaring, og det har gjort at de få klenodiene de solgte, er blitt enda mer unike.» Florian holdt opp tiaraen så Delphine kunne se den bedre. «Jeg har gått til anskaffelse av mange vakre diamanter og kunstverker til samlingen min i årenes løp, men denne tiaraen her? Det er ingenting i verden som kan overstråle forhistorien og skjønnheten til et slikt smykke.»

			Den var utvilsomt unik, og den kjensgjerningen at Florian hadde vært i stand til å kjøpe den, minnet henne på hvor gode forbindelser han hadde. Smykkesteinene fanget lyset idet han snudde tiaraen rundt, slik at safirene fremsto som klart rosa i det ene øyeblikket og nesten purpurfargede i det neste. Sollyset fikk dem til å funkle med en særskilt glans. Han hadde rett i at det kanskje var et av de mest ettertraktede og superbe smykkene han kunne ha investert i. 

			«Denne tiaraen har tilhørt den italienske kongefamilien fra midt på 1800-tallet og helt frem til de ble tvunget i eksil for fem år siden,» sa Florian. «Og nå skal den forbli i min familie i generasjoner fremover. Dette er et av de klenodiene jeg aldri kommer til å skille meg av med.»

			«Jeg nærer stor beundring for den tidligere dronningen,» sa Delphine. «Jeg husker at hun sa at det eneste hun angret på under krigen, var at hun ikke personlig tok livet av Adolf Hitler da hun befant seg i samme rom som ham – og jeg har alltid innbilt meg at hun faktisk ville ha vært i stand til å gjøre det. Hun er en av de sjeldne kvinnene som er både feminin og likefrem, så det er svært passende at du har valgt yndlingstiaraen hennes. Jeg vil tro at den er fullstendig uvurderlig.»

			«Jeg kunne ikke vært mer enig med deg,» sa Florian. «Og du har rett, den er uerstattelig. Den skal være selve kronjuvelen i min personlige samling, i mangel av et bedre uttrykk.»

			«Den er enestående, Florian. Takk for at du viste meg den.» Delphine trakk bena oppunder seg. Florian smilte til henne, men det var vanskelig å lese uttrykket hans. 

			«Det var en grunn til at jeg viste deg den, Delphine,» sa han omsider, la fra seg tiaraen og grep begge hendene hennes. «Jeg vil gjerne at du skal velge ut en av safirene, så jeg kan få laget en forlovelsesring til deg.» Stemmen hans senket seg til en hvisking, og de mørkebrune øynene slapp ikke hennes da han kysset fingertuppene hennes. 

			«Florian …»

			«Jeg vil at vi skal tilbringe resten av livet sammen, Delphine. Jeg vil ikke at vi skal gjemme oss bort lenger. Jeg vil at hele verden skal vite at du skal bli min hustru, og dette er min måte å vise deg hvor mye du betyr for meg på.»

			Delphine fikk tårer i øynene, og en enslig dråpe trillet nedover kinnet hennes. Hun slo blikket ned og ønsket at det kunne ha vært så enkelt, at hun var fri til å ta sine egne avgjørelser i livet. Tiaraen fanget blikket hennes, og hun funderte over hvor mange knuste hjerter den hadde sett, hvilke kjærlighetshistorier den hadde iakttatt; hvor mange sorger den hadde vært vitne til. 

			«Du vet at det ikke er så enkelt som at jeg bare kan gi deg mitt ja. Hvis det hadde vært det …» Hun kunne ikke få seg til å avslutte setningen. Når de var sammen på denne måten, følte hun det som om de var de eneste to menneskene i verden. Men utenfor murene som omkranset området her og skjermet den vakre eiendommen ved innsjøen som hadde vært den private oasen deres i de siste månedene, kunne de ikke vise seg fritt sammen. 

			Florian nikket. Han trakk henne stadig nærmere, helt til hun satt på fanget hans med armene hans rundt seg og hodet hvilende mot brystet hans. Tiaraen ville ikke ha den samme betydningen hvis ikke alle safirene var på plass. Verdien av den ville være drastisk redusert hvis den noen gang skulle bli utbudt for salg og en av steinene manglet, men Delphine forsto hva han forsøkte å si til henne: Han var villig til å ødelegge det kosteligste smykket han hadde i samlingen sin, det som betydde mest for ham, for hennes skyld. Det var innlysende at han hadde midler til å kjøpe den mest eksklusive diamanten hos Tiffany’s til henne, og likevel var han villig til å ofre en av disse dyrebare safirene som et tegn på sin kjærlighet.

			«Jeg er ingenting uten deg,» mumlet Florian ned i håret hennes. «Si ja, vær så snill. La meg finne en utvei så vi kan gifte oss.»

			Ikke jeg heller, Florian. Uten deg er ikke jeg heller noe som helst.

			Delphine så opp på ham. Fingrene hennes kjærtegnet kinnet hans idet hun presset leppene mot hans i et langt, langsomt, varmt kyss. 

			«Ja,» hvisket hun til slutt inn mot munnen hans. «Jeg vil gifte meg med deg, Florian. Hvis du kan finne en utvei, da lover jeg deg at jeg vil gifte meg med deg.»







			Kapittel 1

			LONDON, 2022

			Georgia steg ut av drosjen og skyndte seg bortover den smale London-gaten mens hun dobbeltsjekket adressen på telefonen. Alle bygningene på begge sider av gaten var i gammel stil, med unntak av en moderne konstruksjon med glassvegger som lå klemt inn mellom mursteinshusene aller lengst borte. Et diskré skilt forkynte at det advokatfirmaet hun lette etter, holdt til her – Williamson, Clark & Duncan. Hele formiddagen hadde hun sagt til seg selv at hun ikke aktet å møte opp, faktisk helt frem til det øyeblikket da hun hadde forlatt kontoret sitt, overbevist om at det brevet hun hadde mottatt, var ren svindel. Men her er jeg altså likevel. 

			Hun pustet dypt inn, rettet ryggen og marsjerte inn på advo­katens kontor, oppga navnet sitt til resepsjonisten og satte seg på den stolen som var nærmest skranken. Hun var forbauset over å se at det var flere andre unge kvinner der som også ventet, og en av dem kastet et fort blikk på henne før hun konsentrerte seg om ukebladet sitt igjen. 

			Georgia hadde følt seg nokså overrumplet da hun fikk brevet som informerte henne om at hennes tilstedeværelse var påkrevet for at hun kunne få utlevert noe som var etterlatt til familien hennes. Men som det siste gjenlevende familiemedlemmet hadde hun kommet frem til at det ville være dumt å la være å møte opp, og spesielt etter at assistenten hennes hadde forsikret henne om at advokatfirmaet var godkjent og i orden. 

			Det hun ikke hadde ventet seg, var at navnet hennes skulle bli ropt opp sammen med fem andre bare kort tid etter at hun var ankommet, og at de alle sammen skulle bli vist inn i et konferanserom. Hjertet hennes begynte å hamre da hun kikket rundt på de andre unge kvinnene, og hun flyttet urolig på seg. De skulle vel ikke få beskjed om at de var i slekt alle sammen, forhåpentligvis? 

			Georgia ble plutselig tørr i halsen og drakk en slurk av vannglasset som sto på bordet foran henne. Hun satt og så seg om i det moderne lokalet da en velkledd kvinne reiste seg og presenterte seg som Mia Jones. Det var ikke det at hun var uinteressert i det kvinnen sto og sa; hun hadde bare behov for å være et annet sted, og da mobilen vibrerte i vesken hennes, visste hun at hun umulig kunne bli der i mer enn høyst et kvarter. Georgia grep vesken og la den i fanget i håp om at det ville kamuflere lyden. Men selv om hun presset armene mot vesken, var det umulig å unngå å høre vibrasjonene. 

			Ville det være uhøflig å be om å få komme tilbake en annen gang? 

			Georgia begynte å vippe med foten da en mann som hadde introdusert seg selv som advokat, kremtet og begynte å snakke. Hun gjenkjente navnet hans som advokaten som hadde sendt henne brevet, og selv om hun var fryktelig distrahert, var hun også svært nysgjerrig på hvorfor hun var blitt innkalt. Hun lot blikket gli rundt på de andre kvinnene som var der, fortsatt like usikker på hva som utgjorde forbindelsen mellom dem. Det var den pene brunetten med fregner over nesen som hadde kikket på henne ute i venteværelset, enda en brunette og en svært tiltrekkende blondine, som begge hadde vært raskt ute med å smile til henne over bordet da de satte seg. En av de andre kvinnene hadde mørkeblondt hår og et stort smil som ble fremhevet av rikelige mengder av postkasserød leppestift, og så var det enda en kvinne med nesten like mørkt hår som Georgia selv, men hun satt med bøyd hode og lot fingrene gli frem og tilbake langs bordkanten. 

			Kvinnen som hadde presentert seg som Mia, begynte å sette frem noen små treskrin, omtrent dobbelt så store som en smykkeeske til en ring, på bordet foran dem, og først da fikk Georgia en anelse om hvorfor hun var der. Øynene hennes ble trukket mot et navn som var velkjent for henne, et navn hun ikke hadde sett på mange år. Det var skrevet på en merkelapp som var festet til ett av skrinene med en hyssing. Cara Montano. Var det derfor hun var blitt bedt om å komme hit, for å få utlevert det lille skrinet? Hun så bort på de andre kvinnene og lurte på om de også hadde gjenkjent navnet, men det virket ikke som om noen av dem hadde lagt merke til det, og hvis de hadde lest det, lot det ikke til at det betydde noe for dem. 

			Georgia rettet seg litt opp på stolen og fulgte godt med da denne Mia, som åpenbart var ansvarlig for at de var blitt anmodet om å komme hit, fortsatte å sette frem de små skrinene på bordet mens hun snakket. 

			«Som dere nettopp har hørt advokaten si, var min tantes navn Hope Berenson. I mange år drev hun en privat institusjon her i London, Hope’s House, et hjem for ugifte mødre og babyene deres. Hun var kjent for sin diskresjon, og ikke minst for sin vennlighet mot disse kvinnene, noe som var i strid med tidens syn på dem.»

			Hope’s House? Georgia hadde ingen anelse om hva det hadde med henne å gjøre, men hun klarte ikke å rive blikket løs fra det lille skrinet, eller fra navnet til bestemoren hennes – Cara Montano – som lyste mot henne så klart og tydelig som dagen selv. Hun kjente at hun stivnet, og ubevisst boret hun neglene inn i håndflatene. Hvis hun hadde visst at dette dreide seg om bestemoren, var det slett ikke sikkert hun ville ha kommet i det hele tatt. 

			Etter alle de årene da jeg ønsket at hun skulle komme og hente meg, ønsket at hun ville ha meg, har navnet hennes fremdeles evnen til å gjøre meg vondt. 

			Hun fortsatte å ignorere vibrasjonene fra mobilen og lyttet i stedet til Mia, som forklarte at hun hadde funnet de små skrinene under gulvplankene i tantens hus, og fortalte om beslutningen om å gjenforene dem med etterkommerne etter de kvinnene de hadde vært ment for. Det var fascinerende, og hvis det hadde foregått på en annen dag, ville hun gjerne ha hørt mer om det. 

			Georgia rev blikket løs fra den lille, håndskrevne merkelappen og så bort på advokaten som nå tok ordet igjen. 

			«Da Mia fant skrinene, tok hun dem med til meg, og sammen gjennomgikk vi alle de gamle arkivene fra kontoret til tanten hennes. Hopes dokumentasjon var ryddig og ordentlig, og selv om de gamle journalene var ment å være private, valgte vi likevel å se igjennom dem på jakt etter navnene på skrinene, i håp om å kunne gjenforene dem med de rettmessige eierne. Jeg følte en forpliktelse til å gjøre alt jeg kunne.»

			«Har dere åpnet noen av dem?» spurte en av kvinnene som satt overfor Georgia. 

			«Nei.» Mias stemme var lavere og mykere enn den hadde vært tidligere. «Det var derfor jeg ba dere alle om å komme hit i dag, så hver av dere selv kunne bestemme om dere ville åpne dem eller ikke.» Hun fikk tårer i øynene, og Georgia betraktet henne mens hun skyndte seg å tørke dem bort. «De må jo ha vært utrolig viktige for tanten min, ettersom hun har holdt dem skjult i alle disse årene, men det jeg ikke forstår, er hvorfor hun ikke sørget for at skrinene kom tilbake til sine rettmessige eiere før hun døde. Jeg følte at det var min plikt i hvert fall å gjøre et forsøk på det, og nå er det opp til hver enkelt av dere å avgjøre hvorvidt de skal forbli forseglet eller ikke.»

			«Det vi ikke vet,» sa advokaten, satte begge hender mot bord­platen og reiste seg langsomt fra stolen, «er om det har eksistert andre slike skrin som er blitt utlevert i årenes løp. Vi vet ikke om Hope av en eller annen grunn selv valgte å la være å gi fra seg disse syv, eller om det ikke var noen som gjorde krav på dem.»

			«Eller om hun kom frem til – av en eller annen foranledning som bare hun selv kjente til – at det ville være best at de forble skjult,» avsluttet Mia for ham. «I så fall er det jo mulig at jeg nå har avdekket noe jeg ikke burde ha rørt ved.»

			Advokaten renset stemmen. I det samme begynte Georgias mobil å summe igjen. Hun sukket, og denne gangen tok hun den frem og så at det var Sam, forretningspartneren hennes. Selvsagt var det Sam. Hvis Georgia ikke svarte, kom hun bare til å fortsette å ringe – dette tegnet til å bli en av de mest spennende dagene i begges karriere, og det var på grunn av dette at Georgia egentlig ikke hadde tenkt å møte opp hos advokaten i det hele tatt. Og nå betydde det at hun faktisk var nødt til å gå. Hun lyttet til det som ble sagt og ventet på en pause så hun kunne be seg unnskyldt. 

			«Ja,» nikket advokaten. «Men uansett hva forhistorien måtte være, er det min plikt å utlevere skrinene til de rettmessige eierne, eller – i dette tilfellet – til arvingene etter de rettmessige eierne.»

			«Og dere har ingen anelse om hva som befinner seg i noen av dem?» spurte en kvinne nederst ved bordet. 

			«Nei, det har vi ikke,» bekreftet Mia. 

			Georgia så sitt snitt til å reise seg. Hun hengte vesken over skulderen og kremtet. Uansett hvor spennende dette var, måtte hun rett og slett gå nå. «Vel, alt dette er utvilsomt interessant, men jeg er nødt til å komme meg tilbake på jobben,» sa hun og håpet at hun ikke lød like uforskammet som hun følte seg. Men da hun så rundt på de andre kvinnene som satt der, sto det klart for henne at det var akkurat slik de oppfattet henne. «Så hvis dere kunne gi meg det skrinet som er merket Cara Montano, kan jeg komme meg av sted med det samme. Jeg er lei for at jeg ikke kan bli lenger.»

			«Takk for at du kom,» sa advokaten og nikket til henne. «Og nøl endelig ikke med å ta kontakt med meg hvis det skulle være noe du lurer på. Vi er mer enn villige til å fortsette samtalen med deg på et senere tidspunkt.»

			Georgia nikket, signerte på et ark som Mia skjøv bort til henne og rotet i vesken etter lommeboken så hun kunne legitimere seg. Hun ble litt varm i kinnene da hun merket at alle betraktet henne, men hun så ikke opp fra det hun holdt på med. 

			«Takk,» mumlet hun til Mia og rørte ved armen hennes. «Jeg ser hvor mye dette betyr for deg. Jeg er bare lei for at jeg må gå så fort.»

			Mia sendte henne et lite smil før hun rakte henne skrinet, og Georgia tok det og slapp det ned i vesken før hun krysset gulvet, skjøv opp døren og dro frem telefonen. 

			Sam svarte i en tone som var like stakkato som lyden av Georgias hæler mot det flislagte gulvet. 

			«G, hvor har du vært? Jeg trenger deg! Investoren –»

			«Jeg er på vei,» sa Georgia, vinket på en drosje og stampet med føttene mot kulden mens den snudde og kom tilbake til henne. «Jeg er tilbake på kontoret om tyve minutter. Jeg lover å komme rett inn til deg.» Hun avsluttet samtalen, hoppet inn i baksetet straks drosjen stanset ved fortauskanten, og ga sjåføren adressen.  

			Hun hvilte hodet mot baksetet og trakk pusten dypt mens hun forsøkte å bearbeide det som nettopp hadde skjedd. Av og til følte hun det som om hun ikke hadde fått hvilt skikkelig ut på flere år, for hvert eneste minutt av dagen var fylt med arbeid, og kveldene gikk med til å sitte i sengen og besvare e-poster til hun sovnet over laptopen. Når morgenen kom, begynte alt forfra igjen. Det var som om hun hadde vært utkjørt så lenge hun kunne huske. 

			Georgia lente seg frem, åpnet vesken og tok frem det lille skrinet hun hadde fått utlevert. Hun snudde og dreide på det og blåste vekk litt støv som hadde samlet seg inn mot hyssingen, mens hun lurte på om hun i det hele tatt ønsket å få vite hva det inneholdt. Hun hadde brukt de siste ti årene på å akseptere den kjensgjerningen at hun ikke hadde noen familie, og bevise for seg selv og verden at hun kunne lykkes til tross for alt hun hadde vært igjennom – at hun kunne legge bak seg den sorgen hun hadde opplevd som tenåring. Tanken på å åpne dette skrinet virket nesten skremmende, som om det ville rive ned alle de omhyggelig konstruerte barrierene hun så møysommelig hadde bygget opp rundt seg selv. 

			Bare gjør det. Ikke tenk så mye – det er bare å åpne det. 

			Det tok litt tid å få opp knuten, og neglene hennes satte seg fast i hyssingen da hun forsøkte å løsne den. Til slutt fikk hun det til, og både hyssingen og merkelappen druknet i dypet av den overdimensjonerte vesken hennes før hun åpnet lokket og fant en enorm smykkestein nede i skrinet. Hun gispet, for hun hadde ikke ventet å se noe så ekstravagant, spesielt ikke med tanke på de mange tiårene skrinet hadde ligget der nede under gulvplankene i et gammelt hus og samlet støv. Hun la skrinet ned i fanget og tok opp steinen, studerte den fra alle kanter og forsøkte å ta inn den utrolige skjønnheten i den. De rosa nyansene var så strålende at de nesten ble purpurrøde når de fanget lyset. Størrelsen var nesten ufattelig – den var minst dobbelt så stor i diameter som den største forlovelsesringen hun noen gang hadde sett. 

			Under edelsteinen lå det et avisutklipp, og motstrebende la hun steinen ned i skrinet igjen og tok opp det gulnede papiret. Det var skrevet på et språk hun ikke gjenkjente, så hun brettet det sammen igjen og tok opp steinen så hun kunne legge alt omhyggelig på plass i skrinet. Bestemoren hadde vært rik – det var nesten det eneste hun faktisk visste om henne – og hun hadde klamret seg til den rikdommen så godt hun kunne helt til sin død. Men denne steinen var kanskje noe bestemoren ikke hadde visst om; eller hvis hun hadde kjent til den, var den kanskje noe hun hadde lett etter hele livet? Hadde bestemoren i det hele tatt vært klar over at hun var adoptert? 

			«Dette er så nær jeg klarer å komme, miss,» sa sjåføren.

			Georgia så opp. Hun hadde mistet all fornemmelse for tid mens hun inspiserte det lille skrinet, og nå gikk det opp for henne at de nesten var fremme ved kontoret. Da telefonen hennes begynte å vibrere igjen, skyndte hun seg å lukke skrinet og stikke det ned i vesken igjen. Hun nikket en takk til sjåføren mens hun betalte ham, samtidig som hun besvarte oppkallet. 

			«Jeg er her nå, Sam. Jeg sa jo at –»

			Hun la hånden på vesken mens tankene fremdeles kretset rundt edelsteinen hun hadde funnet. Samtidig formelig hvinte forretningspartneren hennes i telefonen, så oppglødd at det var til å ta og føle på da hun fortalte at de var blitt innkalt til et siste møte om mindre enn en time for å diskutere det foreslåtte oppkjøpet av selskapet deres. Georgia krysset gaten og skyndte seg mot kontorbygningen. Hun bestemte seg for å ta med seg en ekstra sterk kaffe til dem begge to fra kaféen i første etasje, selv om Sam hadde insistert på at hun måtte komme rett opp. Men til tross for spenningen ved det de var i ferd med å oppnå, var det for én gangs skyld ikke jobb som opptok Georgias tanker mens hun sto og ventet på espressoene. I mange år hadde hun lengtet etter å ha flere minner om familien sin, etter å få vite mer om de kjærlige foreldrene hun aldri hadde holdt opp med å sørge over, og nå så det omsider ut til at hun ville få ønsket oppfylt. 

			Hun skulle bare ønske at det ene minnet hun hadde fått, ikke tilhørte det eneste familiemedlemmet hun ville ha foretrukket å glemme. 

